CELEX: 32017R0967
Language: el
Date: 2017-06-08 00:00:00
Title: Εκτελεστικός κανονισμός (ΕΕ) 2017/967 της Επιτροπής, της 8ης Ιουνίου 2017, για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου

9.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/10
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/967 ΤΗΣ ΕΠΙΤΡΟΠΉΣ
   της 8ης Ιουνίου 2017
   για τη χορήγηση στο Πράσινο Ακρωτήριο προσωρινής παρέκκλισης από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446, όσον αφορά παρασκευάσματα και κονσέρβες φιλέτων τόνου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 64 παράγραφος 6 και το άρθρο 66 στοιχείο β),
   Εκτιμώντας τα ακόλουθα:
   
               (1)
            
            
               Το Πράσινο Ακρωτήριο είναι μια δικαιούχος χώρα του συστήματος γενικευμένων προτιμήσεων το οποίο αναφέρεται στον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου (2) ως το ΣΓΠ. Οι κανόνες προτιμησιακής καταγωγής για τους σκοπούς του ΣΓΠ, πλην των διαδικαστικών κανόνων, καθορίζονται στον κατ' εξουσιοδότηση κανονισμό (ΕΕ) 2015/2446 της Επιτροπής (3).
            
         
               (2)
            
            
               Με την επιστολή της 27ης Σεπτεμβρίου 2016, το Πράσινο Ακρωτήριο υπέβαλε αίτημα για προσωρινή παρέκκλιση από τους κανόνες προτιμησιακής καταγωγής οι οποίοι προβλέπονται στον κατ' εξουσιοδότηση κανονισμό (ΕΕ) 2015/2446. Το αίτημα αφορούσε ετήσια ποσότητα 5 000 τόνων παρασκευασμάτων και κονσερβών τόνου για περίοδο δύο ετών, από την 1η Ιανουαρίου 2017 έως τις 31 Δεκεμβρίου 2018. Βάσει της ζητηθείσας παρέκκλισης, τα εν λόγω προϊόντα θα έπρεπε να θεωρούνται ως προϊόντα καταγόμενα από το Πράσινο Ακρωτήριο ακόμη και αν, παρά το γεγονός ότι παρήχθησαν στο Πράσινο Ακρωτήριο, για την παραγωγή τους χρησιμοποιήθηκαν μη καταγόμενα ψάρια.
            
         
               (3)
            
            
               Στο αίτημα παρέκκλισης, το Πράσινο Ακρωτήριο εξήγησε ότι οι ποσότητες τόνου που επί του παρόντος αλιεύει ο στόλος του στα χωρικά του ύδατα είναι μικρές και, ελλείψει παρέκκλισης, ο στόλος που είναι διαθέσιμος για την αλιεία πέραν των χωρικών του υδάτων είναι περιορισμένος. Επιπλέον, η περίοδος αλιείας τόνου περιορίζεται σε τέσσερις μήνες του έτους. Λόγω του γεγονότος αυτού περιορίζονται οι δυνατότητες για την αλιεία τόνου καταγωγής. Ένα άλλο σημαντικό στοιχείο είναι ότι το Πράσινο Ακρωτήριο έχει αναπτύξει πρόσφατα τη λιμενική υποδομή του. Κατά συνέπεια, είναι πλέον δυνατός ο χειρισμός μεγαλύτερων ποσοτήτων τόνου και η βιομηχανία αλιείας τόνου έχει πλέον τη δυνατότητα να αναπτυχθεί. Τέλος, στο αίτημα υπογραμμίστηκαν οι δυσκολίες που αντιμετωπίζει το Πράσινο Ακρωτήριο ως αποτέλεσμα των καθυστερήσεων στην έναρξη ισχύος της νέας συμφωνίας οικονομικής εταιρικής σχέσης («ΣΟΕΣ») μεταξύ της Ένωσης και της Δυτικής Αφρικής που μονογραφήθηκε την 30ή Ιουνίου 2014. Τονίστηκε επίσης ότι το Πράσινο Ακρωτήριο χρειάζεται την παρέκκλιση από τους κανόνες προτιμησιακής καταγωγής ώστε να αντισταθμίσει το γεγονός ότι δεν είναι ακόμη σε θέση να στηριχτεί στους κανόνες συσσώρευσης της ΣΟΕΣ.
            
         
               (4)
            
            
               Η επιχειρηματολογία που περιλαμβάνεται στο αίτημα καταδεικνύει ότι, χωρίς την παρέκκλιση, η ικανότητα του κλάδου μεταποίησης αλιευτικών προϊόντων για εξαγωγή των εν λόγω προϊόντων προς την Ένωση, στο πλαίσιο του ΣΓΠ, θα επηρεαστεί δυσμενώς σε σημαντικό βαθμό. Το στοιχείο αυτό θα μπορούσε να αποτελέσει ανασταλτικό παράγοντα για την ανάπτυξη του στόλου του Πράσινου Ακρωτηρίου για μικρής κλίμακας αλιεία ανοιχτής θάλασσας και να παρεμποδίσει τη μελλοντική συμμόρφωση του Πράσινου Ακρωτηρίου με τους κανόνες καταγωγής που ισχύουν για τα εν λόγω προϊόντα.
            
         
               (5)
            
            
               Θα πρέπει επομένως να χορηγηθεί στο Πράσινο Ακρωτήριο προσωρινή παρέκκλιση από την απαίτηση, βάσει των κανόνων για την προτιμησιακή καταγωγή, σύμφωνα με την οποία τα προϊόντα που περιέχουν ύλες οι οποίες δεν έχουν ληφθεί στο σύνολό τους από τη δικαιούχο χώρα πρέπει να έχουν υποβληθεί σε επαρκή επεξεργασία ή μεταποίηση προκειμένου να θεωρηθούν ως καταγόμενα από τη συγκεκριμένη χώρα. Η παρέκκλιση θα πρέπει να αφορά ετήσια ποσότητα 5 000 τόνων παρασκευασμάτων ή κονσερβών τόνου. Η διάρκεια της παρέκκλισης πρέπει να περιορίζεται σε περίοδο ενός έτους προκειμένου να αξιολογηθούν η ικανότητα και οι προσπάθειες του Πράσινου Ακρωτηρίου να προετοιμαστεί ώστε να είναι σε θέση να συμμορφωθεί με του κανόνες καταγωγής για τα εν λόγω προϊόντα. Εάν, ωστόσο, η ΣΟΕΣ αρχίσει να ισχύει πριν από τη λήξη της εν λόγω περιόδου ενός έτους, η παρέκκλιση θα πρέπει να λήξει την προηγουμένη της ημέρας έναρξης ισχύος της ΣΟΕΣ.
            
         
               (6)
            
            
               Η διαχείριση των ποσοτήτων που καθορίζονται στο παράρτημα του παρόντος κανονισμού πρέπει να γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447 της Επιτροπής (4), ο οποίος διέπει τη διαχείριση των δασμολογικών ποσοστώσεων.
            
         
               (7)
            
            
               Η παρέκκλιση πρέπει να χορηγηθεί υπό την προϋπόθεση ότι οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που υπόκεινται στην παρέκκλιση και ότι κοινοποιούν στην Επιτροπή κατάσταση με τις ποσότητες για τις οποίες έχουν εκδοθεί πιστοποιητικά καταγωγής Τύπου Α κατ' εφαρμογή του παρόντος κανονισμού καθώς και τους αύξοντες αριθμούς των εν λόγω πιστοποιητικών.
            
         
               (8)
            
            
               Τα μέτρα που προβλέπονται στον παρόντα κανονισμό πρέπει να αρχίσουν να ισχύουν το συντομότερο δυνατόν μετά τη δημοσίευσή του ώστε να ληφθεί υπόψη η κατάσταση του Πράσινου Ακρωτηρίου και να επιτραπεί στη συγκεκριμένη χώρα να κάνει χρήση της παρέκκλισης χωρίς περαιτέρω καθυστέρηση.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το άρθρο 41 στοιχείο β) και το άρθρο 45 του κατ' εξουσιοδότηση κανονισμού (ΕΕ) 2015/2446, τα παρασκευάσματα και κονσέρβες τόνου που υπάγονται στον κωδικό ΣΟ 1604 14 και παράγονται στο Πράσινο Ακρωτήριο από ψάρια μη καταγόμενα θεωρούνται ως καταγωγής Πράσινου Ακρωτηρίου σύμφωνα με τα άρθρα 2, 3 και 4 του παρόντος κανονισμού.
   Άρθρο 2
   1.   Η παρέκκλιση ισχύει για προϊόντα τα οποία έχουν εξαχθεί από το Πράσινο Ακρωτήριο και δηλωθεί για θέση σε ελεύθερη κυκλοφορία στην Ένωση κατά την περίοδο από τις 10 Ιουνίου 2017 έως:
   
               α)
            
            
               τις 10 Ιουνίου 2018· ή
            
         
               β)
            
            
               εάν η συμφωνία οικονομικής εταιρικής σχέσης μεταξύ της Ένωσης και της Δυτικής Αφρικής, που μονογραφήθηκε την 30ή Ιουνίου 2014 («ΣΟΕΣ»), τεθεί σε ισχύ την ή πριν από την 10η Ιουνίου 2018, την αμέσως προηγούμενη ημέρα από την ημερομηνία έναρξης ισχύος της ΣΟΕΣ.
            
         2.   Η παρέκκλιση εφαρμόζεται σε προϊόντα εντός του ορίου της ετήσιας ποσότητας που αναφέρεται στο παράρτημα.
   3.   Η εφαρμογή της παρέκκλισης προϋποθέτει την τήρηση των όρων του άρθρου 43 του κατ' εξουσιοδότηση κανονισμού (ΕΕ) 2015/2446.
   Άρθρο 3
   Η διαχείριση των ποσοτήτων που καθορίζονται στο παράρτημα του παρόντος κανονισμού πρέπει να γίνεται σύμφωνα με τα άρθρα 49 έως 54 του εκτελεστικού κανονισμού (ΕΕ) 2015/2447, ο οποίος διέπει τη διαχείριση των δασμολογικών ποσοστώσεων.
   Άρθρο 4
   Η παρέκκλιση χορηγείται υπό τους ακόλουθους όρους:
   
               1)
            
            
               Οι τελωνειακές αρχές του Πράσινου Ακρωτηρίου λαμβάνουν τα αναγκαία μέτρα για τη διενέργεια ποσοτικών ελέγχων κατά τις εξαγωγές των προϊόντων που αναφέρονται στο άρθρο 1.
            
         
               2)
            
            
               Στη θέση 4 των πιστοποιητικών καταγωγής Τύπου Α που εκδίδονται από τις αρμόδιες αρχές του Πράσινου Ακρωτηρίου κατ' εφαρμογή του παρόντος κανονισμού αναγράφεται η ακόλουθη ένδειξη: «Παρέκκλιση — εκτελεστικός κανονισμός (ΕΕ) 2017/967».
            
         
               3)
            
            
               Ανά τρίμηνο, οι αρμόδιες αρχές του Πράσινου Ακρωτηρίου κοινοποιούν στην Επιτροπή τις ποσότητες για τις οποίες έχουν εκδοθεί πιστοποιητικά καταγωγής Τύπου Α κατ' εφαρμογή του παρόντος κανονισμού καθώς και τους αύξοντες αριθμούς των εν λόγω πιστοποιητικών.
            
         Άρθρο 5
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουνίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 269 της 10.10.2013, σ. 1.
   
      (2)  Κανονισμός (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (ΕΕ L 303 της 31.10.2012, σ. 1).
   
      (3)  Κατ' εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (EE) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
   
      (4)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
   
      ΠΑΡΑΡΤΗΜΑ
      
                  Αύξων αριθμός
               
               
                  Κωδικός ΣΟ
               
               
                  Κωδικός TARIC
               
               
                  Περιγραφή των εμπορευμάτων
               
               
                  Περίοδοι
               
               
                  Ετήσια ποσότητα (σε τόνους καθαρού βάρους)
               
            
                  09.1602
               
               
                  ex 1604 14 31 
                  1604 14 36 
               
               
                  10
               
               
                  Παρασκευάσματα ή κονσέρβες φιλέτων τόνου (Thunnus albacares)
               
               
                  Από 10.6.2017 έως την ημερομηνία που καθορίζεται σύμφωνα με το άρθρο 2 παράγραφος 1 στοιχεία α) και β)
               
               
                  5 000